Аҟәа ақалақь аҿы Аџьынџьтәылатәи еибашьра Дуӡӡа аҿы Аиааирагара Амшныҳәа иазку арратә мҩасра мҩаҧган
Лаҵарамза 9 . Аҧсныпресс. Дырмит Басариа. Аҧсны аҳҭнықалақь аҿы Аџьынџьтәылатәи еибашьра Дуӡӡа аҿы Аиааирагара Амшныҳәа 72-шықәса ахыҵра иазку арратә мҩасра мҩаҧган. Амҩасра идикылеит Аҧсны акомандаҟаҵаҩ хада Рауль Ҳаџьымба.
Атәылахьчара аминистр актәи ихаҭыҧуаҩ, аинрал-маиор Беслан Ҵәыџьба иҟаиҵаз адыррақәа рыла, амҩасра рхы аладырхәит 300-ҩык инарзынаҧшуа Аҧсны атәылахьчара ашьаҟауаа рымҩасратә полк аруааи Урыстәылатәи Афедерациа 7-тәи еиду арратә базеа аруааи.
Амҩасра анхыркәшаха ашьҭахь, аибашьра аветеранцәа шьыбжьхьа афара ахь ааҧхьара рырҭеит. Уи азы атәылахьчара Аминистрра артилериатә полк ала аплошьад аҿы адәаҿтәи акрыфарҭа еиҿкаан, акакалкра азы ҷыдала еиқәыршәоу аамшьамбатә қьалақәа шьақәыргылан.
Аҧсны Аҳәынҭқарра Ахада Рауль Ҳаџьымба аветеранцәа дрыдтәаланы адәаҿтәи акрыфарҭа аҿы идырхиаз афатә-ажәтә ргьама ибеит, аветеранцәа ргәабзеира азы аныҳәаҿа шьҭихит.